CELEX: 32021D1823
Language: bg
Date: 2021-10-18 00:00:00
Title: Решение (ОВППС) 2021/1823 на Съвета от 18 октомври 2021 година за изменение на Решение 2013/798/ОВППС относно ограничителни мерки срещу Централноафриканската република

19.10.2021   
               
               
                  BG
               
               
                  Официален вестник на Европейския съюз
               
               
                  L 369/11
               
            
         РЕШЕНИЕ (ОВППС) 2021/1823 НА СЪВЕТА
         от 18 октомври 2021 година
         за изменение на Решение 2013/798/ОВППС относно ограничителни мерки срещу Централноафриканската република
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 23 декември 2013 г. Съветът прие Решение 2013/798/ОВППС (1) относно ограничителни мерки срещу Централноафриканската република.
                  
               
                     (2)
                  
                  
                     На 29 юли 2021 г. Съветът за сигурност на ООН прие Резолюция 2588 (2021), с която се разширяват изключенията от оръжейното ембарго и се разширява обхватът на ограничителните мерки.
                  
               
                     (3)
                  
                  
                     От страна на Съюза са необходими по-нататъшни действия за изпълнение на определени мерки.
                  
               
                     (4)
                  
                  
                     Във връзка с това Решение 2013/798/ОВППС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2013/798/ОВППС се изменя, както следва:
            
                        1)
                     
                     
                        В член 2, параграф 1 буква ж) се заменя със следното:
                        
                                    „ж)
                                 
                                 
                                    продажбата, доставката, трансфера или износа на оръжия с калибър 14,5 mm или по-малък и на боеприпаси и компоненти, специално предназначени за такива оръжия, на невъоръжени военни сухопътни транспортни средства и военни сухопътни транспортни средства с въоръжение с калибър 14,5 mm или по-малък и резервни части за тях, на ръчни противотанкови гранатомети и на боеприпаси, специално предназначени за такива оръжия, на минохвъргачки с калибър 60 mm и 82 mm и на боеприпаси, специално предназначени за такива оръжия, както и предоставянето на съответната помощ за силите за сигурност на ЦАР, включително държавните граждански институции в областта на правоприлагането, когато тези оръжия, боеприпаси, компоненти и транспортни средства са предназначени единствено за подпомагане или използване в процеса на реформа на сектора за сигурност в ЦАР, след предварителното уведомяване на Комитета;“;
                                 
                              
                  
                        2)
                     
                     
                        В член 2а, параграф 1 се добавя следната буква:
                        
                                    „к)
                                 
                                 
                                    участват в планирането, ръководенето, спонсорирането или извършването на действия в ЦАР, които нарушават международното хуманитарно право, включително нападения срещу медицински или хуманитарен персонал,“.
                                 
                              
                  
                        3)
                     
                     
                        В член 2б, параграф 1 се добавя следната буква:
                        
                                    „к)
                                 
                                 
                                    участват в планирането, ръководенето, спонсорирането или извършването на действия в ЦАР, които нарушават международното хуманитарно право, включително нападения срещу медицински или хуманитарен персонал,“.
                                 
                              
                  
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
         
         
            Съставено в Люксембург на 18 октомври 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение 2013/798/ОВППС на Съвета от 23 декември 2013 г. относно ограничителни мерки срещу Централноафриканската република (ОВ L 352, 24.12.2013 г., стр. 51).